जेमिमाह रोड्रिग्स

**जेमिमा जेसिका रोड्रिग्स** (जनम ५ सितंबर २०००) एक भारतीय अंतरराष्ट्रीय क्रिकेटर अहैं जौन भारतीय महिला टीम मा मध्य-क्रम कय बल्लेबाज कय रूप मा खेलत हीं। वन उ शानदार भारतीय टीम कय भाग रहिन जौन २०२५ कय महिला क्रिकेट विश्व कप, २०२२ कय महिला एशिया कप, २०२२ एशियन गेम्स मा गोल्ड मेडल अउर २०२२ कॉमनवेल्थ गेम्स मा सिल्वर मेडल जीति लिहिस। घरेलू क्रिकेट मा जेमिमा मुंबई कय तरफ से खेलत हीं अउर विमेंस प्रीमियर लीग मा दिल्ली कैपिटल्स कय कप्तानी करत हीं। एकरे अतिरिक्त वन विश्व भर कय कई टी२० लीग मा आपन जलवा देखाय चुकी अहैं। वन ऑस्ट्रेलिया कय विमेंस बिग बैश लीग मा ब्रिस्बेन हीट, मेलबर्न रेनेगेड्स अउर मेलबर्न स्टार्स खर्तिन खेलि चुकी अहैं। साथै वन भारत कय विमेंस टी२० चैलेंज मा सुपरनोवाज़ अउर ट्रेलब्लेज़र्स, इंग्लैंड कय 'द हंड्रेड' मा नॉर्दर्न सुपरचार्जर्स अउर विमेंस कैरेबियन प्रीमियर लीग मा ट्रिनबागो नाइट राइडर्स जइसन मशहूर टीमन खर्तिन भी खेलि चुकी अहैं।

## शुरुआती अउर निजी जीवन
जेमिमाह जेसिका रोड्रिग्स कय जनम ५ सितंबर २००० कय मुंबई कय उपनगर भांडुप मा इवान अउर लविटा रोड्रिग्स कय हिँया एक मंगलौरियन कैथोलिक परिवार मा भवा रहा। ओनके दुई भाई हनोक अउर एली अहैं। वन आपन पढ़ाई सेंट जोसेफ कॉन्वेंट हाई स्कूल, मुंबई अउर बाद मा रिज़वी कॉलेज ऑफ़ आर्ट्स, साइंस एंड कॉमर्स से कीहिन। जेमिमाह ४ साल कय उमिर से क्रिकेट खेलब सुरू कइ दीहिन रहा। ओनके पिता ओनके स्कूल मा जूनियर क्रिकेट कोच रहे अउर शुरुआती दिनन मा उहै वनका कोचिंग देत रहे। बच्चन कय खेल कय नीक सुविधा देवै खर्तिन ओनकर परिवार बचपन मा बांद्रा चला गा रहा, अउर वन आपन भाइयन कय गेंदबाज़ी करत-करत बड़ी भइन। बचपन कय दिनन मा वन बास्केटबॉल अउर फुटबॉल भी खेलत रहिन, अउर पेशेवर क्रिकेट मा आवै से पहिले वन फील्ड हॉकी मा भी राज्य कय टीम कय तरफ से खेलि चुकी रहिन। २०२४ मा सोशल मीडिया पय जेमिमाह कय भारी ट्रोलिंग (साइबरबुलिंग) कय सामना करै का पड़ा काहे कि अइसन खबर आई रही कि ओनके पिता 'बॉम्बे जिमखाना' मा ओनकी मेंबरशिप कय इस्तेमाल धार्मिक आयोजन खर्तिन कीहे रहे। भले ई सबमा जेमिमाह कय कउनो सीधा हाथ नाहीं रहा, मुला तबौ लोग ओनकै निशाना बनाइन, जेकरे नाते बतावा जात है कि वनका भारी चिंता अउर मानसिक परेशानी कय सामना करै का पड़ा।

## शुरुआती करियर
जेमिमाह जूनियर वर्ग मा महाराष्ट्र कय तरफ से खेलिन अउर महज़ १३ साल कय उमिर मा अंडर-१९ टीम खर्तिन आपन डेब्यू कीहिन। २०१७ मा अंडर-१९ वर्ग मा वन गुजरात कय खिलाफ १४२ गेंद पय १७८ रन बनाइन। एकरे बाद वन सौराष्ट्र कय खिलाफ ५० ओवर कय मैच मा १६३ गेंद पय २०२ रन कय शानदार पारी खेलि के दोहरा शतक जड़िन, जेहमा २१ चौके सामिल रहे। स्मृति मंधाना कय बाद ५० ओवर कय क्रिकेट मा दोहरा शतक लगावै वाली वन भारत कय दूसरी महिला बनिन। ओनके ई बेहतरीन खेल कय नाते २०१८ मा भारतीय क्रिकेट कंट्रोल बोर्ड वनका 'बेस्ट डोमेस्टिक जूनियर विमेंस क्रिकेटर' खर्तिन 'जगमोहन डालमिया अवार्ड' से सम्मानित कीहिस।

## अंतर्राष्ट्रीय करियर
जेमिमाह फरवरी २०१८ मा दक्षिण अफ्रीका कय खिलाफ टी२० इंटरनेशनल मा आपन डेब्यू करत हुए ३७ रन बनाइन अउर उहै साल १२ मार्च कय ऑस्ट्रेलिया कय खिलाफ वनडे मा भी आपन कदम रखिन। सितंबर २०१८ मा श्रीलंका कय खिलाफ वन सबसे जादा (१९१) रन बनाइन अउर २०१८ कय टी२० विश्व कप मा १२५ रन बनाय के आईसीसी कय नज़र मा भारत कय सबसे बेहतरीन खिलाड़ी बनिन। जनवरी २०१९ मा न्यूजीलैंड कय खिलाफ वन आपन पहिला वनडे अर्धशतक जड़िन। २०२४ कय टी२० विश्व कप कय अलावा वन २०२२ कय कॉमनवेल्थ गेम्स मा सिल्वर अउर एशियन गेम्स मा गोल्ड मेडल जीतै वाली भारतीय टीम कय भी खास हिस्सा रहिन। दिसंबर २०२३ मा वन इंग्लैंड कय खिलाफ टेस्ट क्रिकेट मा डेब्यू कीहिन। १२ जनवरी २०२५ कय राजकोट मा आयरलैंड कय खिलाफ वन आपन पहिला अंतरराष्ट्रीय वनडे शतक लगाइन अउर मई २०२५ मा श्रीलंका मा भये ट्राई-सीरीज मा २४५ रन कूटि के भारत खर्तिन दूसरी सबसे जादा रन बनावै वाली खिलाड़ी बनिन। नवंबर २०२५ मा भारत कय पहिला महिला वनडे विश्व कप जितावै मा जेमिमाह कय बहुत बड़का हाथ रहा; सेमीफाइनल मा ऑस्ट्रेलिया कय खिलाफ ३३९ रन कय ऐतिहासिक लक्ष्य कय पीछा करत हुए वन नाबाद १२७ रन कय जादुई पारी खेलिन अउर कप्तान हरमनप्रीत कौर कय साथे १६७ रन कय साझेदारी कइ के 'प्लेयर ऑफ द मैच' बनिन, जेकरे बाद २ नवंबर २०२५ कय फाइनल मा भारत दक्षिण अफ्रीका कय ५२ रन से हराय के विश्व कप पय कब्जा कइ लिहिस।

## फ्रेंचाइजी कैरियर
२०१८ मा जेमिमाह कय विमेंस टी२० चैलेंज मा ट्रेलब्लेज़र्स टीम मा चुना गा, मुला २०१९ मा वन सुपरनोवाज़ कय तरफ से खेलत हुए सबसे जादा १२३ रन बनाय के टीम कय खिताब जिताइन अउर २०२२ मा फिर ट्रेलब्लेज़र्स मा वापस आ गइन। २०१९ मा वन इंग्लैंड कय विमेंस सुपर लीग मा यॉर्कशायर डायमंड्स खर्तिन खेलिन अउर २०२१ मा 'द हंड्रेड' मा नॉर्दर्न सुपरचार्जर्स कय तरफ से ४१.५० कय औसत से २४९ रन कूटि के टूर्नामेंट कय दूसरी सबसे जादा रन बनावै वाली खिलाड़ी बनिन (जेहमा वेल्श फायर कय खिलाफ ९२ रन कय सबसे बड़का स्कोर सामिल रहा)। २०२३ मा वन १० मैचन मा १५१ रन बनाय के सुपरचार्जर्स कय फाइनल तक पहुँचाइन। बिग बैश लीग मा २०२१ मा मेलबर्न रेनेगेड्स खर्तिन १३ मैचन मा ३३३ रन बनावै कय बाद वन ब्रिस्बेन हीट मा चलि गइन, जौन २०२४ मा वनका १,१०,००० ऑस्ट्रेलियन डॉलर मा अपने साथे जोड़िस। भारत कय विमेंस प्रीमियर लीग कय २०२३ कय पहिली नीलामी मा दिल्ली कैपिटल्स वनका २.२ करोड़ रुपिया मा खरीदिस अउर शुरुआती तीन सीज़न मा वन ५२७ रन बनाइन। दिसंबर २०२५ मा वनका २०२६ सीज़न खर्तिन दिल्ली कय कप्तान बनावा गा; ओनकी अगुवाई मा टीम फाइनल तक पहुँची मुला जेमिमाह कय शानदार अर्धशतक कय बादौ टीम रॉयल चैलेंजर्स बैंगलोर से हारि गइ। एकरे बाद जनवरी २०२६ मा 'द हंड्रेड' कय २०२६ सीज़न खर्तिन सदर्न ब्रेव टीम वनका अपने साथे जोड़ि लिहिस।

## इन्हें भी देखें
*स्मृति मन्धाना
*मेग लैनिंग
*हरमनप्रीत कौर

## सन्दर्भ